*Zagreb, 19. siječnja 2021.*

*Broj: 485/2021*

***SVIM ČLANOVIMA***

***HRVATSKE ODVJETNIČKE KOMORE***

*Poštovane kolegice i kolege,*

*ovim putem Vas obavještavamo o načinu postupanja u slučaju nedostupnosti i grešaka u funkcioniranju sustava e-komunikacije, i to u onim situacijama kada se ne radi o tehničkim poteškoćama nastalim na strani odvjetnika kao vanjskih korisnika sustava i obveznika elektroničke komunikacije.*

*U takvim slučajevima Ministarstvo pravosuđa i uprave Republike Hrvatske upućuje na postupanje u skladu s člankom 17. Pravilnika o elektroničkoj komunikaciji („Narodne novine“ broj 5/20; dalje u tekstu: Pravilnik).*

*Odredbom članka 17. stavka 1. Pravilnika propisano je da je u slučaju da vanjskom korisniku sustava, zbog nedostupnosti sustava, nije moguće u elektroničkom obliku predati podnesak dva sata prije isteka roka, vanjski korisnik sustava dužan bez odgode prijaviti nedostupnost administratoru sustava.*

*Prema stavku 2. istog članka Pravilnika, u slučaju iz stavka 1. tog članka rok za predaju podnesaka produžuje se za jedan dan od trenutka dostupnosti sustava.*

*Člankom 17. stavkom 3. Pravilnika propisano je da će se na mrežnim stranicama sustava objaviti upute o prijavi nedostupnosti, obavijest o nedostupnosti zbog tehničkih poteškoća te informacija o nastavku tijeka roka za predaju podneska.*

*Konačno, odredbom članka 17. stavka 4. Pravilnika propisano je da se odredbe iz stavka 1., 2. i 3. tog članka neće primjenjivati ako vanjski korisnik sustava nije mogao predati podnesak u elektroničkom obliku u roku zbog tehničkih poteškoća nastalih na njegovoj strani.*

*Odvjetnicima se savjetuje da u slučaju nedostupnosti i grešaka u funkcioniranju sustava e-komunikacije o tome izvijeste Ministarstvo pravosuđa i uprave Republike Hrvatske, kao administratora sustava, putem e-mail adrese* *ekomunikacija@pravosudje.hr**.*

*U predmetnoj obavijesti potrebno je navesti da određenog dana do isteka istog dana uslugu e-komunikacije nije moguće koristiti jer se sustavu e-komunikacije nije moglo pristupiti. Ujedno se savjetuje da se od Ministarstva pravosuđa i uprave Republike Hrvatske zatraži i potvrda o nedostupnosti usluge e-komunikacije. Po slanju obavijesti trebali bi zaprimiti obavijest Ministarstva pravosuđa i uprave Republike Hrvatske da je sustav e-komunikacije bio nedostupan te da će period nedostupnosti biti vidljiv na stranicama e-komunikacije.*

*Periode nedostupnosti usluge moguće je provjeriti na sljedećoj poveznici* [*https://usluge.pravosudje.hr/komunikacija-sa-sudom/nedostupnost.xhtml*](https://usluge.pravosudje.hr/komunikacija-sa-sudom/nedostupnost.xhtml)*.*

*Obavijest o nedostupnosti sustava e-komunikacije vidljiva je na stranicama e-komunikacije, ali tek nakon što sustav bude dostupan.*

*Zaključno se napominje kako e-mail adresu:* *ekomunikacija@pravosudje.hr* *možete koristiti i za ostale provjere ili upite vezane uz e-komunikaciju.*

*S poštovanjem,*

 *HRVATSKA ODVJETNIČKA KOMORA*